MT Il-Ġurnal Uffiċjali tal-Unjoni Ewropea C 299/60

Opinjoni tal-Kumitat Ekonomiku u Soċjali Ewropew dwar il-“Green Paper dwar il-fattibiltà tal-introduzzjoni ta’ Bonds ta’ Stabbiltà”

COM(2011) 818 final

2012/C 299/12

Relatur: is-Sur DANTIN

Nhar it-23 ta’ Novembru 2011, il-Kummissjoni ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar

il-Green Paper dwar il-fattibiltà tal-introduzzjoni ta’ Bonds ta’ Stabbiltà

COM(2011) 818 final.

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-13 ta’ Ġunju 2012.

Matul l-482 sessjoni plenarja tiegħu li saret fil-11 u t-12 ta’ Lulju 2012 (seduta tal-11 ta’ Lulju), il-Kumitat Ekonomiku u Soċjali Ewropew adotta din l-Opinjoni b'135 vot favur, 33 vot kontra u 25 astensjoni.

1. Konklużjonijiet u rakkomandazzjonijiet

1.1 Biex tissolva l-kriżi attwali, tiġi evitata reċessjoni prolongata u jinħolqu l-kundizzjonijiet li jiffavorixxu r-rilanċ tat-tkabbir u l-iżvilupp tal-impjiegi, hemm bżonn li l-Ewropa tkun aktar preżenti u mhux inqas. Dan jirrikjedi rieda qawwija mill-Kummissjoni Ewropea biex toħloq rikonoxximent tal- metodu Komunitarju u timplimentah. F'dan ir-rigward, il-Green Paper hija apprezzata.

1.2 Iżda aktar minn hekk, il-Kummissjoni għandha teżerċita bi sħiħ id-dritt ta’ inizjattiva tagħha fuq il-parametri kollha u tfassal proposti proporzjonati mal-iskala tal-kriżi li qed isseħħ minflok il-miżuri paljattivi intergovernattivi.

1.3 Ewropa aktar preżenti, Ewropa ġdida, trid torbot is-solidarjetà, ir-responsabbiltà u l-fiduċja reċiproka flimkien. Din tal-aħħar issib is-sustanza tagħha f'governanza ekonomika simetrika u bbilanċjata ta’ armonizzazzjoni baġitarja u fiskali effiċjenti u indispensabbli Ewropa aktar preżenti biex tiggarantixxi r-responsabbiltà baġitarja u l-integrazzjoni, Ewropa aktar preżenti biex jinqasmu r-riskji marbutin mad-dejn sovran, tiġi restitwita l-likwidità fuq perjodu twil, jiġu faċilitati u mitmuma r-riformi strutturali u mobilizzati l-investimenti favur it-tkabbir, il-kompetittività u l-impjiegi madwar l-UE sabiex tinħoloq Ewropa soċjali u jinħloq il-ġid għal kulħadd.

1.4 Għaldaqstant, il-KESE jilqa' b'sodisfazzjon kbir il-pubblikazzjoni tal-Green Paper dwar il-Bonds ta’ Stabbiltà. Il-kontenut tagħha jsegwi l-loġika ta’ Unjoni Ewropea dejjem aktar integrata u mogħnija b'suq uniku u b'suq Ewropew tal-kapital, u jifforma l-kumplement li kien hemm bżonn għall-politika monetarja komuni fiż-żona tal-euro. Mill-banda l-oħra l-Eurobonds jistgħu jqajmu l-fiduċja ta’ investituri potenzjali u b'hekk jistabbilizzaw id-domanda għall-bonds tal-gvern u jbaxxu r-rati tal-imgħax.

1.5 Madankollu, il-KESE jaħseb li r-riskju ta’ periklu morali u l-manifestazzjoni konkreta tiegħu kif deskritti fil-Green Paper huma dibattibbli u għandhom l-ewwel nett jiġu studjati fil-fond qabel ma jinsiltu konklużjonijiet kontestabbli. Fil-fatt, kieku l-argument ippreżentat fil-Green Paper kien korrett, jiġifieri li t-tnaqqis tad-dixxiplina tas-suq minħabba f'rata ta’ imgħax unika twassal għal żjieda irresponsabbli tal-ispejjeż pubbliċi jew għal żjieda fid-defiċits baġitarji, dan l-iżvilupp kien jiġi notat mad-dħul tal-euro. Iżda dan ma kienx il-każ.

1.6 Il-Kumitat jaqbel mal-fehma tal-Kummissjoni li l-Bonds ta’ Stabbiltà jrid ikollhom kwalità għolja ta’ kreditu biex ikunu jistgħu jiġu aċċettati mill-investituri u l-Istati Membri taż-żona tal-euro. Sadanittant, minħabba miżuri politiċi eżitanti u tardivi, illum l-inċertezza tant hi kbira li anke l-Eurobonds b'garanziji in solidum ma jkollhomx l-istess akkoljenza għada li kien ikollhom xi xhur ilu.

1.6.1 Għaldaqstant, il-KESE jqis li huwa indispensabbli li l-BĊE jkollu rwol akbar fir-riżoluzzjoni tal-kriżi, pereżempju billi tinħareġ liċenzja bankarja lill-EFSF u lill-MSE.

1.7 Rigward l-“għażliet għall-ħruġ ta’ Bonds ta’ Stabbiltà”, il-Kumitat iqis li l-għażla nru 2 li tikkonsisti f'“sostituzzjoni parzjali tal-ħruġ tal-Bonds ta’ Stabbiltà għall-ħruġ nazzjonali, b'garanziji in solidum” hija l-aktar waħda fattibbli u b'mod ġenerali l-aktar waħda aċċettabbli.

1.8 Kif innota l-President tal-Kunsill Ewropew, huwa ċar li l-ħruġ tal-bonds ta’ stabbiltà jrid isir f'qafas b'saħħtu għad-dixxiplina baġitarja u l-kompetittività biex jiġi evitat ir-riskju morali u jitrawmu r-responsabbiltà u l-konformità. Il-progress lejn il-ħruġ ta’ dejn komuni għandu jkun ibbażat fuq kriterji u maqsum f'fażijiet, fejn il-progress fit-teħid flimkien ta’ deċiżjonijiet dwar il-baġits ikun akkumpanjat minn passi proporzjonali lejn il-kondiviżjoni tar-riskji (1). Il-Kumitat jaqbel li l-elementi bażiċi ta’ dan il-proċess jinkludu oqsfa finanzjarji, baġitarji u ta’ politika ekonomika integrata. Huma jridu jiġu akkumpanjati minn qafas koerenti li jgawdi mil-leġittimità demokratika u r-responsabbiltà fil-livell Ewropew, mingħajr ma tiżdied l-awsterità. F'dan ir-rigward, il-KESE jipproponi li r-riskju eventwali ta’ riskju morali jiġi analizzat b'mod approfondit mill-Kummissjoni biex b'hekk jinstabu s-soluzzjonijiet adatti f'din l-istruttura.

2. Introduzzjoni

2.1 Din il-Green Paper għandha l-għan li tniedi konsultazzjoni pubblika wiesgħa dwar it-tema tal-Bonds ta’ Stabbiltà (2) mal-partijiet kollha interessati. Din il-konsultazzjoni ser isservi ta’ bażi għall-proposti tal-Kummissjoni Ewropea dwar il-politika f'dan il-qasam.

2.2 Fil-fatt, id-deterjorament tal-kriżi tad-dejn sovran fiż-żona tal-euro qajjem dibattitu kbir dwar jekk jistgħux jinħarġu bonds komuni. Spiss ġiet promossa l-idea li dan seta' jkun strument effettiv biex jirrispondi għan-nuqqas ta’ likwidità f'diversi Stati Membri taż-żona tal-euro. F'dan il-kuntest, il-Parlament Ewropew stieden lill-Kummissjoni biex tistudja l-fattibbiltà tal-ħruġ ta’ bonds komuni fil-qafas tal-adozzjoni ta’ pakkett leġislattiv dwar il-governanza ekonomika fiż-żona tal-euro, filwaqt li enfasizza li l-ħruġ ta’ Bonds ta’ Stabbiltà komuni jirrikjedi wkoll li jsir progress lejn politika ekonomika u baġitarja komuni (3).

2.3 Min-naħa tiegħu, il-Kumitat Ekonomiku u Soċjali Ewropew, f'diversi Opinjonijiet tiegħu kemm il-darba ddiskuta dan is-suġġett u esprima l-pożizzjoni tiegħu, partikolarment fl-Opinjoni dwar “It-tkabbir u d-dejn sovran fl-UE: żewġ approċċi innovattivi” (4)

2.4 Il-KESE jesprimi s-sodisfazzjon tiegħu għall-pubblikazzjoni ta’ din il-Green Paper, id-dibattitu pubbliku li ser tqajjem u l-proċess magħżul li ser iwassal biex il-Kummissjoni tfassal il-proposti tagħha. Fl-aħħar, il-Kummissjoni qed terġa' tqajjem il-metodu Komunitarju f'dan il-qasam.

3. Il-kontenut tal-Green Paper

3.1 Wara deskrizzjoni tal-kuntest tal-Green Paper, id-dokument jeżamina u jispjega diversi aspetti li jiffurmaw il-bażi tal-proposti u jiġġustifikawhom.

3.1.1 Il-ġustifikazzjoni mogħtija mill-Green Paper

3.1.1.1 Il-perspettiva tal-Bonds ta’ Stabbiltà tista' ttaffi l-kriżi attwali tad-dejn sovran, peress li l-Istati Membri b'rendiment għoli jistgħu jgawdu mis-solvenza għolja tal-Istati Membri b'rendiment baxx. Madankollu, biex dan l-effett itul, il-pjan direzzjonali tal-bonds komuni jrid ikun akkumpanjat minn impenji paralleli li jsaħħu l-governanza ekonomika u jippermettu li l-implimentazzjoni tal-aġġustamenti baġitarji u strutturali meħtieġa tkun garantita biex il-vijabbiltà tal-finanzi pubbliċi tkun assigurata u b'hekk jiġi evitat il-periklu morali.

3.1.1.2 Il-Bonds ta’ Stabbiltà jippermettu lis-sistema finanzjarja taż-żona tal-euro li tirreżisti aħjar il-ħasdiet negattivi fil-futur u b'hekk tissaħħaħ l-istabbiltà finanzjarja. Il-Bonds ta’ Stabbiltà jippermettu lill-Istati Membri kollha parteċipanti li jkollhom sors aktar sigur ta’ rifinanzjament u li jevitaw li f'daqqa waħda jitilfu l-aċċess għas-suq. B'mod parallel, is-sistema bankarja tgawdi mid-disponibbiltà tal-Bonds ta’ Stabbiltà.

3.1.1.3 Il-Bonds ta’ Stabbiltà jippermettu li l-effetti tal-politika monetarja taż-żona tal-euro jinħassu aktar malajr. Fl-istess waqt, huma jippermettu li tiġi promossa l-effikaċja tas-suq tal-bonds sovrani, kif ukoll is-sistema finanzjarja globali taż-żona tal-euro. Huma jippermettu wkoll li l-investimenti fil-portafoll tal-euro jiġu ffaċilitati u li tiġi promossa sistema finanzjarja dinjija aktar ibbilanċjata.

3.1.2 Kundizzjonijiet preliminari

Wara li ġie notat li l-Bonds ta’ Stabbiltà joffru vantaġġi sostanzjali f'termini ta’ stabbiltà finanzjarja u ta’ effikaċja ekonomika, il-Green Paper tidentifika l-iżvantaġġi potenzjali.

3.1.2.1 Il-proposta tal-Kummissjoni ssemmi dawn it-tipi ta’ perikli morali:

— ċerti tipi ta’ Bonds ta’ Stabbiltà jnaqqsu, u saħansitra jħassru għal kollox l-obbligu ta’ dixxipplina baġitarja, peress li l-Istati Membri taż-żona tal-euro jaqsmu flimkien ir-riskju kollu jew parzjali tal-kreditu tad-dejn pubbliku tagħhom. Minħabba f'hekk jiżviluppa riskju ta’ periklu morali minħabba li r-riskju tal-kreditu li jirriżulta min-nuqqas ta’ dixxiplina baġitarja fil-livell individwali jinqasam bejn il-parteċipanti kollha;

— peress li l-ħruġ ta’ Bonds ta’ Stabbiltà jista' jnaqqas id-dixxipplina tas-suq, hemm bżonn ta’ bidliet profondi fil-qafas tal-governanza ekonomika taż-żona tal-euro li jistgħu jkollhom implikazzjonijiet fuq is-sovranità baġitarja;

— il-Bonds ta’ Stabbiltà jrid ikollhom kwalità għolja ta’ kreditu sabiex jaċċettawhom l-investituri;

— kwalità għolja ta’ kreditu hija importanti wkoll biex tiżgura li l-Bonds ta’ Stabbiltà jintlaqgħu fl-Istati Membri kollha taż-żona tal-euro; ir-rati ta’ kreditu tal-Bonds ta’ Stabbiltà jiddependu primarjament mill-kwalità ta’ kreditu tal-Istati Membri parteċipanti u l-istruttura ta’ garanzija li għandhom bħala bażi.

3.1.2.2 Il-koerenza mat-Trattat tal-UE tkun indispensabbli biex il-ħruġ tal-Bonds ta’ Stabbiltà jkun suċċess. Fil-fatt, ċerti għażliet jistgħu jmorru kontra d-dispożizzjonijiet tat-TFUE u jistgħu jirrikjedu tibdil fit-trattati, speċifikament l-Artikolu 125, li jipprojbixxi l-Istati Membri milli jassumu l-obbligazzjonijiet ta’ Stat Membru ieħor. B'hekk, il-ħruġ ta’ Bonds ta’ Stabbiltà taħt garanziji in solidum iwassal a priori għal sitwazzjoni fejn il-projbizzjoni tas-salvataġġ tkun inkisret. Għall-kuntrarju, il-ħruġ ta’ Bonds ta’ Stabbiltà taħt garanziji proporzjonali iżda mhux in solidum ikun possibbli fi ħdan id-dispożizzjonijiet eżistenti tat-Trattat.

3.2 Possibbiltajiet għall-ħruġ ta’ Bonds ta’ Stabbiltà

3.2.1 Fost id-diversi proposti mfassla fil-qafas tad-dibattitu pubbliku dwar il-Bonds ta’ Stabbiltà, din il-“Green Paper” tipproponi tlieta, skont kemm jiġi sostitwit il-ħruġ nazzjonali (sħiħ jew parzjali) u n-natura tal-garanzija sottostanti (in solidum jew proporzjonali). Dawn it-tliet approċċi wiesgħa huma:

3.2.1.1 Approċċ Nru 1: Is-sostituzzjoni sħiħa tal-ħruġ tal-Bonds ta’ Stabbiltà għall-ħruġ nazzjonali, b'garanziji in solidum; Dan l-approċċ jipprevedi li l-finanzjament tal-gvernijiet fiż-żona tal-euro jkun kompletament kopert mill-ħruġ ta’ Bonds ta’ Stabbiltà u l-ħruġ nazzjonali ma jitkompliex. Il-klassifikazzjoni tal-kreditu tal-Istati Membri l-kbar taż-żona tal-euro aktarx tiddomina fid-determinazzjoni tal-klassifikazzjoni tal-Bonds ta’ Stabbiltà, u dan jissuġġerixxi li Bonds ta’ Stabbiltà maħruġa llum jistgħu jistennew klassifikazzjoni għolja tal-kreditu. Din il-formula tkun l-aktar waħda effikaċi biex toffri l-vantaġġi marbutin mal-ħruġ tal-Bonds ta’ Stabbiltà iżda, fl-istess waqt, timplika l-akbar riskju ta’ periklu morali. Hija tipprevedi qafas robust ħafna għat-twettiq tad-dixxiplina baġitarja, il-kompetittività ekonomika u t-tnaqqis tal-iżbilanċi makroekonomiċi fil-livell nazzjonali.

3.2.1.2 Approċċ Nru 2: Is-sostituzzjoni parzjali tal-ħruġ nazzjonali bi ħruġ ta’ Bonds ta’ Stabbiltà b'garanziji in solidum Taħt dan l-approċċ, il-ħruġ ta’ Bonds ta’ Stabbiltà jintrifed mill-garanziji in solidum, iżda jissostitwixxi biss porzjon limitat tal-ħruġ nazzjonali. Il-porzjon tal-ħruġ li ma jkunx fil-Bonds ta’ Stabbiltà jibqa' taħt il-garanziji nazzjonali rispettivi. Għaldaqstant, is-suq tal-bonds sovrani taż-żona tal-euro jkun jikkonsisti minn żewġ partijiet distinti: il-Bonds ta’ Stabbiltà u l-bonds tal-gvern nazzjonali. Kwistjoni ewlenija f'dan l-approċċ tkun il-kriterji speċifiċi għad-determinazzjoni tal-proporzjonijiet relattivi tal-Bonds ta’ Stabbiltà u l-ħruġ nazzjonali.

3.2.1.3 L-Approċċ Nru 3: Is-sostituzzjoni parzjali tal-ħruġ nazzjonali bi ħruġ ta’ Bonds ta’ Stabbiltà b'garanziji proporzjonali iżda mhux in solidum F'dan l-approċċ, il-Bonds ta’ Stabbiltà jerġgħu jissostitwixxu parzjalment biss il-ħruġ nazzjonali u jkunu appoġġjati minn garanziji pro-rata tal-Istati Membri taż-żona tal-euro. Dan l-approċċ ivarja mill-Approċċ Nru 2 peress li l-Istati Membri jżommu r-responsabbiltà għas-sehem rispettiv tagħhom tal-ħruġ tal-Bonds ta’ Stabbiltà kif ukoll il-ħruġ nazzjonali tagħhom.

4. Kummenti ġenerali

4.1 Huwa importanti li t-test li qed jiġi analizzat jitqies fid-dawl tal-kriżi li għaddejja minnha l-Unjoni Ewropea. Din il-kriżi għandha diversi aspetti: l-aspett finanzjarju, ekonomiku, tal-bilanċi tal-ħlasijiet, tad-dejn sovran, soċjali (bi kważi 23 miljun persuna qiegħda) u ekoloġiku fl-istess waqt, u tmiss l-integrazzjoni Ewropea fil-bażi tagħha. B'mod partikolari l-kriżi ġibdet l-attenzjoni għal ċerti limitazzjonijiet fl-ideat li fuqhom hija bbażata l-Unjoni Ekonomika u Monetarja. Hemm bżonn ta’ wisq aktar minn bank ċentrali komuni u Patt ta’ Stabbiltà u Tkabbir biex il-munita unika tkun tista' tevita l-kriżijiet kemm fid-differenzi fil-kompetittività, kif ukoll fl-l-iżbilanċi makroekonomiċi, l-iskwilibriju fil-bilanċi tal-ħlasijiet u l-firxa (“spreads”) ogħla għar-rati tal-imgħax tal-bonds tal-gvern.

4.2 Biex tissolva din il-kriżi, tiġi evitata reċessjoni fit-tul u jinħolqu l-kundizzjonijiet li jiffavorixxu t-tnedija mill-ġdid tat-tkabbir u l-iżvilupp tal-impjiegi, hemm bżonn Ewropa aktar preżenti u Ewropa aqwa u mhux Ewropa inqas preżenti. Ewropa aktar preżenti biex tiggarantixxi r-responsabbiltà baġitarja u l-integrazzjoni, Ewropa aktar preżenti biex jinqasmu r-riskji marbutin mad-dejn sovran, tiġi restitwita l-likwidità għal żmien twil, jiġu faċilitati u kompluti r-riformi strutturali u mobilizzati l-investimenti favur it-tkabbir, il-kompetittività u l-impjiegi madwar l-UE sabiex tinħoloq Ewropa soċjali u jinħoloq il-ġid għal kulħadd. Ewropa aqwa li tista' tilħaq dawn l-objettivi fuq bażi sostenibbli u jkollha mekkaniżmi effettivi biex tevita l-periklu morali.

4.2.1 Dan kollu jirrikjedi rieda qawwija mill-Kummissjoni Ewropea biex toħloq rikonoxximent tal-metodu Komunitarju u timplimentah. F'dan ir-rigward, il-Green Paper hija apprezzata. Iżda aktar minn hekk, il-Kummissjoni għandha tħaddem b'mod sħiħ id-dritt tal-inizjattiva tagħha fuq il-parametri kollha u tfassal proposti proporzjonati għall-iskala tal-kriżi li qed isseħħ li jieħdu post il-miżuri paljattivi intergovernattivi li, minkejja l-għadd tagħhom, fil-biċċa l-kbira wrew li ma kinux biżżejjed, li kienu ineffikaċi u li kellhom proċeduri ta’ implimentazzjoni twal u inċerti (5).

4.2.2 Ewropa aktar preżenti, Ewropa ġdida, teħtieġ li b'mod fundamentali jinġiebu flimkien ir-riżorsi u tinqasam ir-responsabbiltà. Dan il-kunċett li jorbot flimkien is-solidarjetà u r-responsabbiltà kondiviża jrid jingħaqad b'element li jikkaratterizza l-għaqda, speċi ta’ pont bejn iż-żewġ termini tal-kunċett, li huwa l-fiduċja. Din tal-aħħar issib is-sustanza tagħha f'governanza ekonomika simetrika u bbilanċjata ta’ armonizzazzjoni baġitarja u fiskali effiċjenti u meħtieġa.

4.2.2.1 Dan il-proċess huwa preferibbli minn sitwazzjoni li fiha l-gvernijiet tal-Istati Membri ma jkunux jistgħu jibqgħu jirreżistu waħedhom għall-pressjonijiet tas-swieq, tal-kredituri tagħhom u tal-aġenziji tal-klassifikazzjoni privati. Hemm bżonn ta’ pass kbir 'il quddiem fil-qasam tal-integrazzjoni Ewropea, mhux biss biex jinħolqu strumenti ta’ kreditu u mudell ta’ tkabbir kredibbli għall-investituri, iżda wkoll – punt essenzjali – biex tissaħħaħ il-governanza demokratika.

4.2.2.2 Għaldaqstant, l-UE għandha ssaħħaħ il-governanza ekonomika tagħha biex tiggarantixxi d-dixxiplina baġitarja fl-Istati Membri kollha, partikolarment fiż-żona tal-euro. Is-sitt proposti leġislattivi ta’ riforma (is-six pack), li magħhom jiżdiedu l-proposti l-ġodda ta’ regolamentazzjoni u s-semestru Ewropew, li l-għan tiegħu huwa l-koordinazzjoni aħjar tal-politiki baġitarji u ta’ tisħiħ tas-sorveljanza tal-UE, għandhom jiġu implimentati b'mod korrett anke jekk mhumiex biżżejjed biex noħorġu mill-kriżi (6). F'termini ta’ politika prattika, dan il-proċess għadu fil-bidu tiegħu u jrid jiġi monitorjat bir-reqqa. Wieħed jista' jasal għal konklużjonijiet dwar is-suċċess ta’ dawn ir-riformi biss abbażi ta’ riżultati tanġibbli fit-tneħħija tal-iżbilanċi makroekonomiċi. Barra minn hekk, għandha tingħata l-istess importanza lin-nuqqas ta’ bilanċ makroekonomiku li huwa fil-bażi tad-diffikultajiet li jiltaqgħu magħhom ċerti Stati Membri.

4.3 Għaldaqstant, il-Kumitat huwa sodisfatt bil-Green Paper dwar il-fattibbiltà tal-introduzzjoni ta’ Bonds ta’ Stabbiltà. Fil-fatt, fil-fehma tiegħu, iż-żieda ta’ regoli stretti fil-qasam tal-governanza ekonomika u l-garanziji komuni fiż-żona kollha tal-euro, bil-għan li jinqasmu r-riskji marbutin mad-dejn sovran, jikkontribwixxu biex noħorġu mid-dikotomija bejn l-awsterità u t-tkabbir. Din tal-aħħar inevitabbilment ser twassal lill-UE għal reċessjoni profonda.

4.4 Il-progress li jsir f'dan il-qasam jista' jwassal ukoll biex il-BĊE jelimina l-programm tiegħu ta’ xiri ta’ bonds tal-gvernijiet minn swieq sekondarji (SMP) li bħalissa huwa meħtieġ biex jippermetti lill-Istati Membri li jiffinanzjaw mill-ġdid id-dejn pubbliku tagħhom. Minflok din il-politika, il-BĊE jkun jista' jiddeċiedi li jappoġġja l-Bonds il-ġodda ta’ Stabbiltà u b'hekk joffri garanziji supplimentari lill-partijiet interessati tas-suq, fil-fażi ta’ tranżizzjoni (7).

4.5 Għal dan il-għan, tista' tinħareġ liċenzja bankarja lill-EFSF jew lill-MES, li jkollha bħala konsegwenza t-tmiem tal-amalgamazzjoni tal-problemi tal-politika monetarja u dawk baġitarji fi ħdan il-Bank Ċentrali Ewropew u l-garanzija tal-indipendenza tiegħu.

5. Kummenti partikolari

5.1 Il-KESE jilqa' b'sodisfazzjon kbir il-Green Paper tal-Kummissjoni dwar il-Bonds ta’ Stabbiltà. Minn naħa l-introduzzjoni ta’ bonds tal-Unioni fiż-żona tal-euro (dawk li qed jissejħu l-“Eurobonds” (8) u li l-Green Paper issejjaħ “Bonds ta’ Stabbiltà”) issegwi l-loġika ta’ Unjoni Ewropea dejjem aktar integrata u mogħnija b'suq uniku kif ukoll b'suq Ewropew tal-kapitali, u tifforma addizzjoni meħtieġa tal-politika monetarja komuni fiż-żona tal-euro. L-Eurobonds ifixklu l-ispekulazzjoni u jiffavorixxu l-istabbiltà tas-swieq finanzjarji u l-effikaċja tal-politika monetarja.

5.2 Mill-banda l-oħra dawn l-Eurobonds jistgħu jiksbu l-fiduċja ta’ investituri potenzjali fi żmien qasir billi jistabbilixxu r-responsabbiltà komuni u b'hekk jistabbilizzaw id-domanda għall-bonds tal-gvern u jbaxxu r-rati tal-imgħax għall-pajjiżi li għandhom problemi finanzjarji gravi. Għaldaqstant, il-KESE bi pjaċir jinnota li l-Kummissjoni fl-aħħar qed tniedi – anke jekk dan qed isir tard – id-dibattitu dwar l-Eurobonds u tippreżenta wkoll b'mod korrett il-vantaġġi tal-Eurobonds fil-Green Paper.

5.3 Kundizzjonijiet preliminari fil-qasam tad-dixxipplina baġitarja

5.3.1 Il-Green Paper – l-istess bħad-dibattitu ġenerali dwar ir-rispons għall-kriżi attwali – tenfasizza diversi drabi l-ħtieġa li jiġu miġġielda l-effetti ħżiena tal-periklu morali, u tosserva li s-swieq jistgħu jiddixxipplinaw il-politika baġitarja tal-Istati Membri. Hija tiddeplora l-fatt li wara d-dħul tal-euro, l-Istati Membri kollha ma daħħlux l-istess “dixxiplina tas-suq tal-politika baġitarja”, u tibża' li l-introduzzjoni tar-responsabbiltà konġunta għall-Bonds ta’ Stabbiltà ma jkollha l-ebda effett fuq id-dixxipplina eżerċitata mis-swieq. Madankollu, anke ċerti Stati li kienu rrispettaw il-limiti baġitarji tal-Patt ta’ Stabbiltà u Tkabbir issa għandhom dejn kbir minħabba fl-iżbilanċi marbutin mad-dejn fis-settur privat; dawn għandhom jiġu ssorveljati wkoll.

5.3.2 B'mod ġenerali, il-biża' hi li r-responsabbiltà konġunta u bħala konsegwenza l-impossibblità ta’ “kastig” fil-forma ta'rati ta’ imgħax għoljin mis-swieq twassal għal ġestjoni baġitarja irresponsabbli mill-gvernijiet, jiġifieri defiċits baġitarji kbar. Il-gvernijiet iżidu n-nefqa' pubblika b'mod irresponsabbli jekk ma jkollhomx il-pressjoni tar-rati tal-imgħax mis-swieq li jogħlew. Madankollu, il-KESE jaħseb li r-riskju ta’ periklu morali u l-manifestazzjoni konkreta tiegħu kif deskritti fil-Green Paper huma dibattibbli u għandhom l-ewwel nett jiġu studjati fil-fond qabel ma jinsiltu konklużjonijiet kontestabbli.

5.3.3 Analiżi preċiża tal-problema tal-periklu morali tippermetti wkoll li jinstabu s-soluzzjonijiet meħtieġa biex din tissolva. Id-dubji fil-fiduċja fid-“dixxipplina tas-suq” u d-daqs tal-problema tal-periklu morali huwa ġustifikat fuq diversi livelli:

5.3.3.1 Il-Green Paper tipproponi li l-iżvilupp tal-baġits pubbliċi jinfluwenzaw il-livell ta’ rendiment tal-bonds tal-gvern u tinnota li “Il-grad għoli ta’ konverġenza fir-rendimenti tal-bonds fiż-żona tal-euro matul l-ewwel deċennju tal-euro ma kienx, retrospettivament, ġustifikat mill-prestazzjoni baġitarja tal-Istati Membri.” B'hekk, għalkemm ma kienx jidher li kien hemm konverġenza fil-politiki baġitarji, wieħed seta' josserva konverġenza qawwija fir-rendiment tal-bonds u b'hekk fir-rati tal-imgħax għall-bonds tal-gvern. Il-bonds tal-gvern Griegi, Spanjoli, Taljani, Irlandiżi u Finlandiżi huma fost dawk li raw l-akbar tnaqqis fir-rendiment wara d-dħul fl-euro. B'hekk, jekk ir-rendiment tal-bonds tal-gvern Finlandiżi fuq għaxar snin baqgħu madwar 8,8 % fl-1995, dan tbaxxa għal 3,4 % fl-2005, jiġifieri l-livell tal-bonds tal-gvern Ġermaniżi.

5.3.3.2 Dan jiġi spjegat bil-fatt li bil-ħolqien taż-żona tal-euro, l-investituri kienu tal-fehma li l-bonds tal-gvern fiż-żona tal-euro kienu kollha relattivament sikuri. B'hekk, bejn iż-żmien meta nħolqot iż-żona tal-euro fl-1999 u l-kriżi tal-“Lehman Brothers” fl-2008 diġà kien hemm sitwazzjoni simili għal dik li wieħed jista' jistenna bil-ħruġ tal-Eurobonds. Is-swieq ma kinux imponew dixxipplina fuq il-politika baġitarja tul is-snin li segwew il-ħolqien taż-żona tal-euro.

5.3.3.3 Kieku l-argument ippreżentat fil-Green Paper kien korrett, jiġifieri li t-tnaqqis tad-dixxiplina tas-suq marbuta ma’ rata unika tal-imgħax twassal għal żjieda irresponsabbli fl-ispejjeż pubbliċi jew għal żjieda fid-defiċits baġitarji, dan l-iżvilupp kien jiġi notat mad-dħul tal-euro.

5.3.3.4 Madankollu, dan ma kienx il-każ: f'dak li jirrigwarda l-Finlandja, in-nefqa pubblika tbaxxiet bi ftit meta mqabbla mal-Prodott Domestiku Gross (PDG) wara d-dħul tal-euro, u baqgħet dejjem taħt ir-rata tad-dħul pubbliku. Fi Spanja, il-bilanċ bejn in-nefqa pubblika (mingħajr il-ħlas ta’ imgħax) u l-PDG baqa' kostanti, filwaqt li r-rata tad-dħul għoliet ukoll. Fl-Italja, ir-rata ta’ nfiq pubbliku tbaxxiet b'mod globali, bi tnaqqis baxx fl-ammont ta’ imgħax mħallsa. Madankollu, kien hemm tnaqqis fir-rata tad-dħul tal-gvern. Fil-Greċja wkoll, in-nefqa pubblika meta mqabbla mal-PDG baqgħet globalment stabbli wara li l-pajjiż daħal fiż-żona tal-euro u l-konverġenza tar-rati tal-imgħax tal-bonds, wieħed seta' jinnota tnaqqis ċar fil-parti tan-nefqa ddedikata lill-ħlas tal-imgħax. Fl-istess ħin, it-tnaqqis fid-dħul pubbliku – bħala proporzjon tal-PDG – kien ferm akbar fil-Greċja milli fl-Italja.

5.3.3.5 Jidher ċar li n-nuqqas ta’ “dixxipplina tas-suq” u l-preżenza ta’ konverġenza qawwija fir-rati tal-imgħax tal-bonds ma wasslux għall-periklu morali minħabba s-sigurtà totali li ħassew l-investituri. Għall-kuntrarju, ma ġiet innotata l-ebda żjieda fl-ispejjeż pubbliċi bħala proporzjon tal-PDG. Madankollu, jista' jitressaq l-argument li f'diversi postijiet ir-rati baxxi tal-imgħax u l-konverġenzi bejniethom inkoraġġew tnaqqis fid-dħul fiskali – ġie nnotat tnaqqis fir-rata tad-dħul f'tal-anqas tnejn mill-każijiet imsemmija.

5.3.4 Dan l-aħħar punt jindika li l-ġlieda kontra l-periklu morali għandha tiffoka b'mod preċiż fuq id-dħul. Koordinazzjoni akbar tal-politika fiskali tista' tevita d-dumping fiskali. Fil-futur wieħed jista' jikkastiga f'xi każijiet it-tnaqqis tat-taxxa, fil-qafas ta’ koordinazzjoni tal-politika ekonomika u tal-governanza msaħħa tal-UE. Dan ikun jiggarantixxi s-simetrija fil-miżuri ta’ governanza ekonomika, diġà mitluba mill-KESE f'opinjonijiet preċedenti (9)

5.3.5 Barra minn hekk ma tantx hu probabbli li l-investituri jkunu fil-fatt interessati l-aktar fis-saħħa tal-politika baġitarja tal-Istati li jkunu ser isellfuhom il-flus. Id-daqs tad-defiċit baġitarju u tad-dejn pubbliku fil-fatt mhumiex pertinenti daqs kemm tassumi l-Green Paper għal-livell tar-rati tal-imgħax fis-swieq. Il-prova hija preċiżament l-Ispanja, “student mudell” fil-qasam tal-politika baġitarja, li bħalissa għandha problemi ta’ rifinanzjament, filwaqt li pajjiżi b'rati għoljin ta’ dejn bħar-Renju Unit isibu finanzi b'rati li qatt ma kienu daqshekk baxxi.

5.3.6 Għaldaqstant, il-KESE jqis li fid-dawl tal-passi li ser isegwu l-Green Paper, il-Kummissjoni trid tirrevedi b'urġenza l-argumenti tagħha dwar il-periklu morali u d-dixxipplina tas-swieq. Dawn jistgħu jwasslu malajr għal konklużjonijiet żbaljati li l-konsegwenzi ekonomiċi tagħhom ikunu katastrofiċi: jekk il-ġlieda kontra l-problema presunta ta’ periklu morali toħloq, pereżempju, regoli aktar stretti fil-qasam tad-dejn fil-patt ta’ stabbiltà u ta’ tkabbir jew għat-tneħħija tad-dejn awtomatiku, wieħed jista' jistenna pressjoni kontroproduttiva (u ineffikaċi skont il-Kummissjoni) fuq in-nefqa pubblika. Biex nindunaw kemm it-tnaqqis drastiku fin-nefqa tal-Istat – għall-kuntrarju tas-suppożizzjonijiet u r-rieda tal-Kummissjoni – ikollu effett negattiv fuq il-kunfidenza tax-xerrejja potenzjali tal-bonds, huwa biżżejjed li nħarsu lejn dak li qed jiġri fil-pajjiżi fi kriżi, fejn il-politika ta’ awsterità żiedet l-inċertezza u kompliet għolliet ir-rati tal-imgħax.

5.3.7 Barra minn hekk, il-KESE huwa tal-fehma li l-argument li “s-swieq” bilfors iridu jimponu dixxipplina lill-gvernijiet li huma eletti demokratikament huwa wkoll dibattibbli fil-bażi tiegħu. F'dan ix-xenarju, is-“swieq” huma fl-aħħar mill-aħħar sinonimi ma’ “dawk li għandhom il-kapital” li jaġixxu ta’ kredituri tal-gvernijiet. Mhux ċar għaliex għandna nkunu sodisfatti li numru relattivament żgħir ta’ nies li għandhom il-kapital għandhom ikollhom influwenza akbar fuq il-baġit pubbliku mill-Parlament elett mill-popolazzjoni.

5.4 Kundizzjonijiet biex l-assi jkunu aċċettati bħala siguri ħafna mis-suq

5.4.1 Il-Kumitat jaqbel mal-opinjoni tal-Kummissjoni li l-Bonds ta’ Stabbiltà jrid ikollhom kwalità għolja tal-kreditu biex ikunu jistgħu jiġu aċċettati mill-investituri u l-Istati Membri taż-żona tal-euro li diġà jgawdu mill-ogħla klassifikazzjoni tal-kreditu. Ikun importanti wkoll li jkun hemm kwalità għolja ta’ kreditu biex jiġu stabbiliti l-Bonds ta’ Stabbiltà bħala titolu ta’ referenza fil-livell internazzjonali u biex jiġi appoġġjat l-iżvilupp u t-tħaddim tajjeb tas-swieq tal-futures u tal-għażliet marbutin magħhom, li huma indispensabbli għall-provvista tal-likwidità tas-swieq tal-bonds.

5.4.2 Il-KESE huwa konvint li l-Eurobonds b'responsabbiltà in solidum globali jkunu attraenti ħafna għall-kredituri potenzjali li jkunu qed ifittxu investiment sikur. Il-volum u l-likwidità ta’ suq tal-bonds in solidum probabbilment jattira wkoll lill-investituri l-ġodda 'l barra mill-Ewropa. Il-KESE jaqbel mal-fehma li l-iżbilanċi makroekonomiċi dinjija jitolbu li jsir minn kollox biex il-volumi kbar ta’ likwidità li ġejjin mill-pajjiżi emerġenti jitmexxew lejn investimenti finanzjarji stabbli li jistgħu jkunu l-Eurobonds. B'hekk, dawn tal-aħħar jiffurmaw element kbir ta’ stabbiltà tas-swieq finanzjarji lil hinn mill-fruntieri tal-Unjoni Ewropea.

5.4.3 Sadanittant, l-insigurtà fis-swieq tal-bonds Ewropej żdiedet ferm minħabba fil-miżuri eżitanti tal-gvernijiet tal-Istati Membri u, d-deċiżjonijiet politiċi ħżiena fl-assenza ta’ rieda li tiġi solvuta l-kriżi fit-totalità tagħha. Għaldaqstant, illum l-inċertezza tant hi kbira li anke għall-Eurobonds b'garanziji in solidum (Għażla 1, ara l-punt 3.2.1.1 hawn fuq) probabbilment ma jkunx hemm l-istess domanda li kien ikun hemm xi xhur ilu. Il-kapaċità tal-Bonds ta’ Stabbiltà li jsolvu l-kriżi tista' tbati wkoll u huma jistgħu ma jilħqux l-għan inizjali, dak ta’ stabbilizzazzjoni.

5.4.4 Għaldaqstant, il-KESE jqis li huwa indispensabbli li l-Bank Ċentarli Ewropew ikollu rwol akbar fir-riżoluzzjoni tal-kriżi, pereżempju billi tinħareġ liċenzja bankarja lill-EFSF jew lill-MSE li tidħol fis-seħħ mill-1 ta’ Lulju 2012. B'differenza tar-Riżerva Federali, il-Bank tal-Ġappun u l-Bank tal-Ingilterra, il-BĊE mhuwiex sellief tal-aħħar istanza għall-Istati Membri. Dan jispjega b'mod ġenerali d-differenza bejn ir-rati ta’ imgħax taż-żona tal-euro u ekonomiji b'iżjed dejn u jikkontribwixxi ferm għall-ħolqien tal-impressjoni li l-kriżi m'hi ser tispiċċa qatt.

5.4.5 Għall-kuntrarju hija illużjoni li nemmnu li l-aċċettazzjoni mis-suq u għalhekk rati baxxi ta’ imgħax għall-Eurobonds jiddependu minn politika ta’ awsterità u ta’ konsolidazzjoni baġitarja kemm jista' jkun riġida. F'diversi opinjonijiet, il-KESE ddenunċja b'mod espliċitu l-konsegwenzi ħżiena ta’ din il-politika għall-ekonomija u enfasizza li l-konsolidazzjoni tal-baġits pubbliċi qabel kollox tirrikjedi tkabbir fl-ekonomija (10).

5.5 Għażliet għall-ħruġ ta’ Bonds ta’ Stabbiltà

5.5.1 Approċċ Nru 1: Is-sostituzzjoni sħiħa tal-ħruġ tal-Bonds ta’ Stabbiltà għall-ħruġ nazzjonali, b'garanziji in solidum

Il-KESE huwa tal-fehma li dan huwa l-aktar approċċ għaqli fit-tul u l-aktar wieħed konformi mal-għan tal-Unjoni Ewropea bħala unjoni ekonomika u soċjali. Fl-istess waqt dan jista' jirriżulta l-aktar approċċ effikaċi fi żmien qasir biex jiġu ffaċċjati l-problemi ta’ finanzjament u biex b'hekk tispiċċa l-kriżi. Madankollu, dan l-approċċ huwa dak li jirrikjedi l-aktar integrazzjoni Ewropea profonda. Għaldaqstant, l-implimentazzjoni tiegħu tqajjem l-aktar problemi ta’ natura politika, u minħabba f'hekk is-sostituzzjoni kompleta tal-ħruġ tal-bonds nazzjonali bil-ħruġ tal-Bonds ta’ Stabbiltà b'garanziji in solidum tidher l-inqas waħda probabbli fil-futur qrib.

5.5.2 Approċċ Nru 2: Is-sostituzzjoni parzjali tal-ħruġ tal-Bonds ta’ Stabbiltà għall-ħruġ nazzjonali, b'garanziji in solidum

5.5.2.1 Dan l-approċċ huwa l-aktar wieħed fattibbli u l-aktar wieħed aċċettabbli peress li jikkorrespondi fl-essenzjal għal dak ta’ qablu, ħlief li l-Istati jibqgħu jżommu ċerta awtonomija ta’ azzjoni fir-rigward tas-swieq finanzjarji. B'hekk, l-Istati jkollhom kundizzjonijiet tas-suq u ta’ finanzjament differenti għal kull wieħed minnhom li jistgħu jirriflettu d-differenzi bejn il-klassifikazzjoni ta’ kreditu individwali. Fi kwalunkwe każ, dan l-approċċ jista' jirriżulta effikaċi ferm, jekk wieħed iqis l-effetti immedjati u dawk fuq perjodu medju. Barra minn hekk, huwa jippermetti li jneħħi ħafna mis-saħħa tal-argumenti bbażati fuq ir-riskju allegat ta’ periklu morali. B'hekk huwa wieħed miż-żewġ għażliet li l-KESE japprova formalment.

5.5.2.2 Madankollu, qabel ma jinħarġu l-Bonds ta’ Stabbiltà jibqa' indispensabbli li l-proċeduri u l-limiti jiġu deċiżi b'mod li tiġi riżolta verament il-problema sensittiva tal-Istati li jkollhom diffikultajiet ta’ finanzjament. Għaldaqstant, il-KESE jqis li huwa importanti li l-bonds nazzjonali attwali ma jiġux ikkonvertiti immedjatament f'Bonds ta’ Stabbiltà (kif inhu indikat fil-Green Paper f'paġna 17), peress li l-limitu stabbilit għall-ħruġ ta’ dawn tal-aħħar (bonds blu) jintlaħaq malajr u b'hekk ikun hemm bżonn li immedjatament jinħarġu bonds nazzjonali (bonds ħomor) għall-iskop ta’ rifinanzjament. (11)

5.5.3 Approċċ Nru 3: Is-sostituzzjoni parzjali tal-ħruġ tal-Bonds ta’ Stabbiltà għall-ħruġ nazzjonali, b'garanziji proporzjonali iżda mhux insolidum

5.5.3.1 Il-KESE jaqbel mal-Kummissjoni li dan l-approċċ għandu l-aktar ambitu ta’ applikazzjoni ristrett mit-tlieta, peress li jkopri biss parzjalment il-ħtieġa ta’ finanzjament mill-Istati Membri (bħal fil-każ tal-Approċċ 2) u jipprevedi biss garanziji proporzjonali. Għaldaqstant, dan l-approċċ ikollu biss effetti limitati fuq l-istabbiltà u l-integrazzjoni. Jista' jiġi implimentat relattivament malajr, peress li jidher li huwa kompletament kompatibbli mat-Trattat tal-UE fis-seħħ.

5.5.3.2 Biex dan l-istrument ta’ finanzjament jkun jista' jikseb klassifikazzjoni ta’ kreditu suffiċjenti, l-Istati Membri jkunu obbligati li jippreżentaw garanziji supplimentari. Il-Bonds ta’ Stabbiltà, taħt it-tielet approċċ ikunu simili ħafna għall-bonds li toħroġ il-Faċilità Ewropea ta’ Stabbiltà Finanzjarja (EFSF), anke jekk huma għandhom ikollhom impatt u joħolqu effetti possibbli fuq l-effikaċja tas-swieq u integrazzjoni ftit aktar qawwija. Peress li dan l-approċċ ma joħloqx impatt kbir, huwa dak li jikkorrispondi l-anqas mal-perspettiva tal-KESE.

5.6 Qafas baġitarju tal-Bonds ta’ Stabbiltà

5.6.1 Il-KESE jtenni l-konvinzjoni tiegħu li t-tisħiħ tal-Patt ta’ Stabbiltà u Tkabbir fil-qafas tas-“six pack”, ir-riżoluzzjoni tal-Kunsill dwar il-“Patt Euro Plus” u l-implimentazzjoni ġeneralizzata tar-regoli fundamentali essenzjalment mhumiex biżżejjed bħala miżuri biex noħorġu mill-kriżi u li l-konsegwenzi soċjali tagħhom jistgħu jwasslu għad-diżintegrazzjoni tal-Unjoni Ewropea (12).

5.6.2 Il-miżuri supplimentari meħuda mill-Kummissjoni u l-Kunsill, flimkien mal-proposti tal-Green Paper li qed tiġi eżaminata, m'għandhomx jibbażaw it-tnaqqis tad-defiċits baġitarji u d-dejn tal-Istati biss fuq l-iffrankar fil-baġits pubbliċi (l-awsterità). Dawn tal-aħħar għandhom bħala regola ġenerali effetti negattivi fuq it-tkabbir, l-impjiegi u s-sigurtà soċjali, u jnaqqsu bla bżonn il-possibbiltà li tiġi segwita politika baġitarja antiċiklika adatta. Barra minn hekk, ma jwasslux għar-riżultati pożittivi previsti mill-Kummissjoni.

5.6.3 Madankollu, fil-pajjiżi membri tal-Unjoni Monetarja, hemm bżonn li jittieħdu miżuri bil-għan li noqorbu lejn il-konverġenza tal-ekonomiji nazzjonali, jonqos l-iżbilanċ u titkompla l-politika monetarja unika. Barra minn hekk, huwa indispensabbli li tiġi koordinata politika ekonomika li ssegwi l-għanijiet it-tajbin. F'dan ir-rigward, il-viżjoni msemmija diversi drabi f'din il-Green Paper ta’ “tisħiħ tal-kompetittività”, fil-forma ta’ tnaqqis fl-ispejjeż tas-salarji u fi pressjoni biex is-salarji jitbaxxew, hija unilaterali u tinjora r-rwol tad-domanda fil-livell makroekonomiku.

5.6.4 Bħala eżempju, kontrazzjoni fid-dħul fil-pajjiżi li għandhom defiċit fil-bilanċ attwali tista' twassal għal kontrazzjoni fid-domanda u tnaqqis qawwi fl-importazzjonijiet. B'dan il-mod, m'hemmx dubju li jinħoloq ekwilibriju bejn il-bilanċi kurrenti fiż-żona tal-euro, iżda l-prezz ikun li jonqsu l-produzzjoni u l-prestazzjonijiet ekonomiċi fit-totalità tagħhom, li fl-aħħar jispiċċaw biex ikunu aktar baxxi. Il-KESE jafferma mill-ġdid il-konvinzjoni tiegħu li politika ekonomika bbilanċjata hija indispensabbli biex jintlaħqu l-għanijiet tal-istrateġija UE 2020.

5.6.5 Għaldaqstant, huwa importanti li l-koordinazzjoni tal-politika ekonomika tingħata d-direzzjoni tat-tisħiħ tat-tkabbir u d-dħul nazzjonali. L-Istati Membri li f'dawn l-aħħar snin kellhom livell relattivament baxx ta’ investiment pubbliku u domanda domestika staġnata, għandhom jadottaw miżuri korrettivi biex jappoġġjaw id-domanda, filwaqt li l-Istati Membri li għandhom defiċits relattivament għoljin fil-bilanċi kurrenti tagħhom u fil-baġit tagħhom għandhom ifittxu li jibbilanċjaw aħjar d-dħul u l-infiq tagħhom. Fil-fehma tal-KESE, id-dħul tal-Bonds ta’ Stabbiltà fi ħdan l-Unjoni Ewropea skont il-mudell tal-approċċ nru 2 jista' jappoġġja b'mod sostenibbli t-tnaqqis urġenti u kruċjali fl-iżbilanċi makroekonomiċi fi ħdan l-UE.

Brussell, 11 ta’ Lulju 2012. Il-President tal-Kumitat Ekonomiku u Soċjali Ewropew Staffan NILSSON

(1) “Lejn Unjoni Ekonomika u Monetarja Ġenwina” Rapport mill-President tal-Kunsill Ewropew Herman Van Rompuy tas-26 ta’ Ġunju 2012, Parti II, punt 2 it-tielet paragrafu (EUCO 120/12).

http://www.consilium.europa.eu/uedocs/cms_data/docs/pressdata/MT/ec/131301.pdf.

(2) Id-dibattitu pubbliku u d-dokumenti s-soltu jużaw t-terminu “Eurobonds”. Il-Kummissjoni qieset li dan l-istrument jkollu l-effett ewlieni li jsaħħaħ l-istabbiltà finanzjarja fiż-żona tal-euro. Bħala konsegwenza, b'koerenza mad-diskors dwar l-istat tal-Unjoni li l-President tal-Kummissjoni għamel fit-28 ta’ Settembru 2011, din il-Green Paper tirreferi għal Bonds ta’ Stabbiltà.

(3) Riżoluzzjoni tal-Parlament Ewropew tas-6 ta’ Lulju 2011 dwar il-kriżi finanzjarja, ekonomika u soċjali (2010/2242(INT)).

(4) Ara l-Opinjoni tal-KESE “It-tkabbir u d-dejn sovran fl-UE: żewġ approċċi innovattivi”, ĠU C 143, 22.5.2012, p. 10, kif ukoll l-Opinjoni “Strateġiji għall-konsolidazzjoni intelliġenti tal-politika baġitarja - l-isfida biex jiġu identifikati l-ixpruni tat-tkabbir għall-Ewropa. Kif nistgħu nużaw bis-sħiħ il-potenzjal tal-forza tax-xogħol tal-ekonomiji tagħna fid-dawl tal-ħtieġa urġenti għal aġġustament baġitarju”, ĠU C 248, 25.8.2011, p. 8.

(5) Ara l-ġustifikazzjoni tal-aġenzija tal-ikklassifikar ‘Standard & Poor’ tat-13 ta’ Jannar 2012 li tiddegrada l-bonds tat-teżor ta’ 16-il pajjiż membru taż-żona tal-euro: "the policy initiatives that have been taken by European policymakers in recent weeks may be insufficient to fully address ongoing systemic stresses in the eurozone"“l-inizjattivi meħuda minn dawk li jiffurmaw il-politika Ewropea fil-ġimgħat reċenti jistgħu jkunu insuffiċjenti biex jindirizzaw għal kollox il-kriżijiet sistemiċi li għaddejjin fiż-żona tal-euro”.(bl-Ingliż)

http://www.standardandpoors.com/prot/ratings/articles/en/eu/?articleType=HTML&assetID=1245327399569. Standard & Poor kompla josserva: “We believe a reform process based on a pillar of fiscal austerity alone risks becoming self-defeating, as domestic demand falls in line with consumers' rising concerns about job security and disposable incomes, eroding national tax revenues.”

(6) Ara punt 5.6.

(7) Il-marġini ta’ manuvra tal-BĊE hija kważi bla limitu u b'hekk testendi minn dikjarazzjoni sempliċi dwar id-direzzjoni futura tal-politika monetarja tiegħu sa interventi enormi ta’ xiri ta’ dejn sovran taħt attakki spekulattivi.

(8) F'dan id-dokument, it-terminu “Eurobonds” qed jiġi użat meta l-għan huwa ta’ unjoni politika li tikkomplimenta l-unjoni ekonomika u monetarja. Fil-każijiet l-oħra kollha, qed jintuża t-terminu maħluq mill-Kummissjoni, jiġifieri “Bonds ta’ Stabbiltà”. Fil-fatt m'hemm l-ebda differenza bejn iż-żewġ kunċetti.

(9) Ara l-lista fl-Opinjoni tal-KESE “Stħarriġ Annwali dwar it-Tkabbir: l-avvanz tar-rispons komprensiv tal-UE għall-kriżi”, ĠU C 132, 3.5.2011, p. 26 u l-Opinjoni CESE dwar it-tema “L-impatti soċjali tal-leġislazzjoni l-ġdida fil-qasam tal-governanza ekonomika”, ĠU C 143, 22.5.2012, p. 23.

(10) Ara n-nota 8 hawn fuq.

(11) Delpla, J. u von Weizsäcker, J. (2010), The Blue Bond Proposal (“Il-proposta ta’ Bonds Blu”), Breugel Policy Briefs 420, Bruegel, Brussell, 2010. L-awturi jipproponu limitu għall-ħruġ tal-bonds blu li huwa ta’ 60 % tal-PDG, li jikkorrispondi għall-kriterji previst fil-bidu mit-Trattat ta’ Maastricht fir-rigward tal-limitu tad-dejn pubbliku totali. Fost għadd jikber ta’ studji u ta’ proposti xi ftit jew wisq iddettaljati, ara l-proposti tal-Kunsill tal-Esperti Ekonomiċi tal-Gvern Ġermaniż għal patt Ewropew ta’ tifdija

(http://www.sachverstaendigenrat-wirtschaft.de/fileadmin/dateiablage/Pressemitteilungen/A_european_redemption_pact.pdf) kif ukoll Varoufakis, Y. u Holland, S. (2011) A modest proposal for overcoming the euro crisis, Levy Economics Institute of Bard College Policy Note 3/2011, http://www.levyinstitute.org/pubs/pn_11_03.pdf.

(12) F'dan ir-rigward ara l-punti 5.3 hawn fuq.